Presidentti Donald Trump aikoo ottaa käyttöön tuontitulleja esimerkiksi eurooppalaisille autoille, teräkselle ja alumiinille. Ruotsin pääministeri Stefan Löfven ei lämpene ajatukselle.

Yhdysvaltojen presidentti Donald Trump piti eilen tiedotustilaisuuden Valkoisessa talossa. Tiedotustilaisuudessa oli mukana Ruotsin pääministeri Stefan Löfven.

Trump teki heti tiedotustilaisuuden alussa selväksi, ettei hän aio luopua aikeistaan asettaa kiistanalaisia ja kritisoituja tuontitulleja. Trump on sanonut Yhdysvaltojen ottavan käyttöön 25 prosentin tuontitullin teräkselle ja 10 prosentin tuontitullin alumiinille. 25 prosentin tuontitulli koskee myös eurooppalaisia autoja. Tuontitullit tulevat Trumpin mukaan voimaan, jos EU asettaa tuontitullit amerikkalaisille tuotteille.

Trumpin vieressä seisonut Löfven kommentoi, että tuontitullit vahingoittavat kaikkia pitkässä juoksussa.

- Ruotsi ja Yhdysvallat ovat kaksi innovatiivisinta taloutta koko maailmassa ja näemme loistavia mahdollisuuksia edessämme, Löfven sanoi ja jatkoi:

- Ruotsin vauraus perustuu yhteistyöhön, kilpailukykyyn ja vapaaseen kauppaa. Olen vakuuttunut siitä, että hintojen nousu haittaa meitä kaikkia pitkällä aikavälillä.

Trump puolusti tuontitulleja tarpeellisina. Löfven piti Trumpin väitettä hölmönä.

- Mielestäni Euroopan unionin jäsenenä on tärkeää löytää tapa, jolla EU ja Yhdysvallat voivat tehdä yhteistyötä. Ymmärrän ja kunnioita presidentin näkökantaa ja sitä, että hänen pitää pitää huoli omasta maastaan. Se on myös minun päätehtäväni, Löfven sanoi ja mainitsi, että Ruotsin kannalta vapaan ja avoimen kaupankäynnin ylläpitäminen on elintärkeää.

Trump vastasi, että tuontitullit tullaan lisäämään " erittäin rakastavalla tavalla " . Hän ei kertonut, mitä tämä käytännössä tarkoittaa.

EU on vastannut Trumpin tuontitulliuhkailuun vihjailemalla omista tuontitulleista monille yhdysvaltalaisille tuotteille. Näitä tuotteita olisivat muun muassa Levi ' s-farkut, bourbon-viski ja Harley Davidson -moottoripyörät.